ЩIэблэ IэпщIэлъапщIэкIэ дызыщыгугъхэр
Мэлбахъуэ Тимборэ и цIэр зезыхьэ къэрал Лъэпкъ библиотекэм мы махуэхэм зэIущIэ гуапэ щекIуэкIащ. Ар теухуауэ щытащ Сабийхэм эстетикэ гъэсэныгъэ етынымкIэ Къэзанокъуэ Жэбагъы и цIэр зезыхьэ IуэхущIапIэр къызэрызэрагъэпэщрэ илъэс 20 зэрырикъум.
Пшыхьыр къызэрагъэпэщащ икIи ирагъэкIуэкIащ библиотекэм техникэ, мэкъумэш литературэхэмкIэ, гъуазджэхэмкIэ и къудамэхэм.
ЗэIущIэм кърихьэлIащ ягъэлъапIэ IуэхущIапIэм декоративно-прикладной гъуазджэмкIэ и къудамэм и унафэщI Елгъэр Мадинэ, центрым и унафэщIым щIэныгъэ-методикэ лэжьыгъэмкIэ и къуэдзэ Цалиевэ Альбинэ.
Центрым и гъэсэнхэм я зэфIэкIыр пшыхьым къекIуэлIахэм я пащхьэ щагъэлъэгъуащ. Псоми ягу нэсащ ныбжьыщIэ IэпщIэлъапщIэхэм я лэжьыгъэхэр.
IуэхущIапIэм ятIэм хьэпшып зэхуэмыдэхэр къыхэщIыкIынымкIэ иIэ студием Гацолаевэ Светланэ илъэсий хъуауэ щолажьэ. Республикэм и къалэхэмрэ къуажэхэмрэ я школхэм къикIыу IэпщIэлъапщIагъэм сабий плIыщIым щIигъу хуегъасэ.
Мэзло Руслан арджэн щIыным и щэхухэр къахузэIуех. Абы и деж сабий щэщIым нэс йокIуалIэ. Руслан къытхуиIуэтащ арджэн щIыным зэрысабий лъандэрэ зэрыдихьэхыр, зэрелэжьыр. Абы арджэныпхъэр езым егъэхьэзырыж.
Тубай Мурат дамыгъэхэр пхъэм къыхещIыкI. Абы и деж екIуалIэ сабиипщIыр пхъэм зэрелэжьынум хуегъасэ.
Дыщэидэм ныбжьыщIэхэр хуэзыгъасэр Тыкъуэ Данэщ. Абы зэрыжиIэмкIэ, центрым сабийхэр яфIэфI дыдэу макIуэ. Аращ къуажэхэми дыщэидэмкIэ гупжьейхэр къыщIыщызэрагъэпэщари.
КъищынэмыщIауэ, IуэхущIапIэм сабийхэр уэрэд жыIэным, дэн-бзэным щыхуагъасэ, къэфакIуэ, театр студие яIэщ.
Лъэпкъ щэнхабзэр, гъуазджэр хъумэныр, щIэблэр абы щIэпIыкIыныр зи къалэн нэхъыщхьэ центрым и унафэщI Къуныжь ХьэIишэтрэ абы и лэжьакIуэхэмрэ дохъуэхъу я IуэхущIапIэм зиужьыну, я IэпщIэлъапщIагъэм хагъэхъуэну, щIэблэр дахагъэм зэрыхуагъасэм фIыгъуэ къахудэкIуэну.
Тхыгъэри сурэтри БЕЗЫР Ленэ ейщ.
